Kragilan, Majalaban, Sukaharja
Kragilan iku désa ing Kacamatan Majalaban (Mojolaban), Kabupatèn Sukaharja (Sukoharjo), Provinsi Jawa Tengah, Indonésia.

Désa iki minangka wates paling wetan saka Kabupatén Sukaharja, amarga sisih wetan désa iki wis kalebu Kabupatén Karanganyar. Pakaryan wong désa iki akèh-akèhé minangka juru tani pari lan bakul. Ing désa iki akèh ditemoni wit Randhu lan wit Asem. Hawa ing désa iki isih asri amarga adoh saka pabrik.

Dhusun kang Kalebu 

 Dhusun Kragilan
 Dhusun Sumuran Wétan
 Dhusun Sumuran Kulon
 Dhusun Kunthungan
 Dhusun Ngawén
 Dhusun Winong

Winatesing Désa 

 Sisih Wetan: Désa Suruhkalang
 Sisih Kidul: Désa Jatisaba
 Sisih lor: Désa Dhukuh
 Sisih Kulon: Désa Klumprit

Legendha 
Ing jaman praja Majapait, ana wong ngulandara kang jenengé Ki Ragil. Ing sawijining dina, Ki Ragil ngerasa kesel lan leren ing sawijining tlatah. Ki Ragil nemokaké lemah kang subur. Ing kono, ana sendhang kang banyuné bening ing sisih wetan lan sisih kulon. Ki Ragil ngrasa krasan urip lan wiwit mbangun omah lan duwé bojo.  Mataun-taun kalakonan, anaké Ki Ragil sansaya akèh lan wiwit duwé putu. Keturunan Ki Ragil banjur dadi juru tani pari amarga lemahé kang subur. Pungkasané, tlatah iki diwènèhi jeneng Kragilan kanggo mèngeti leluhur desa, yaiku Ki Ragil. Sendhang kang mapan ing sisih kulon dijenengaké dusun Sumuran Kulon. Semana uga sendhang kang mapan ing sisih wétan dijenengakè dusun Sumuran Wetan. Kaloron sendhang iki isih ana lan banyuné isih bening. Ing tengah desa, ana Kali Klathakan kang dadi sumber banyu para tani garap sawahé.

Rujukan

Deleng uga 
 Majalaban, Sukaharja
 Kabupatèn Sukaharja

Pranala njaba 
 Situs resmi Kabupatèn Sukaharja